จับกุมเครือข่ายปลอมใบรับรองผลตรวจโควิด-19 วุฒิการศึกษา ใบขับขี่ บัตรประชาชน
พันตำรวจเอก ธรากร เลิศพรเจริญ รองผู้บังคับการปราบปรามการกระทำความผิดเกี่ยวกับการคุ้มครองผู้บริโภค หรือ ปคบ.   ร่วมกับนายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ หรือ สบส. แถลงผลการจับกุมเครือข่าย “ขายเอกสารใบรับรองโควิด-19 ปลอม” โดยจับกุมผู้ต้องหา รวม 3 คน สืบเนื่องจาก สบส. ทราบว่า มีผู้ลักลอบหาผลประโยชน์โดยการปลอมแปลงเอกสารผลตรวจโควิด-19 แล้วนำมาจำหน่ายให้แก่บุคคลทั่วไป เพื่อใช้ในการสมัครงาน หรือการเดินทางไปต่างประเทศ  พันตำรวจเอก ธรากร ระบุว่า ตำรวจทำการสืบสวนพบ มีการโฆษณาขายใบรับรองผลการตรวจโควิด-19 ผ่านเว็บไซต์ในราคา 890 บาท รับผลภายใน 15 นาที เพียงแค่แจ้งชื่อนามสกุล วันที่จะให้ออกใบรับรองผลการตรวจ โดยที่ผู้จ่ายเงินไม่ต้องเดินทางไปตรวจด้วยตนเอง ใบรับรองจะออกในนาม บริษัท พีซีที ลาบอราทอรี่ เซอร์วิส จํากัด (PCT LABORATORY SERVICE CO,.LTD.) ซึ่งจากการตรวจสอบกับบริษัทดังกล่าว พบว่า  เป็นใบรับรองผลปลอม บริษัทไม่ได้เป็นผู้ออกให้ เป็นเหตุให้บริษัทได้รับความเสียหาย จึงมีการแจ้งความร้องไว้กับพนักงานสอบสวนเพิ่มเติมแล้ว อีกทั้งพบว่า เครือข่ายนี้เริ่มปลอมแปลงใบรับรองโควิด-19 ตั้งแต่เดือนพฤศจิกายน 2564 - มกราคม 2565 กลุ่มผู้ต้องหาได้เงินจากการขายใบรับรองปลอม ประมาณ 3 แสนบาท นอกจากนี้ ยังพบว่า กลุ่มผู้ต้องหา ได้ลักลอบจําหน่ายวุฒิการศึกษาปลอมให้แก่บุคคลทั่วไปด้วย เพื่อนำไปใช้การสมัครเรียนต่อ หรือทำงาน โดยคิดราคาตั้งแต่ 1,500-7,000 บาท อีกทั้งยังรับปลอมแปลงใบขับขี่ บัตรประจําตัว โฉนดที่ดินและเอกสารราชการ อื่นๆ และได้รับเงินจากปลอมแปลมเอกสารเหล่านี้อีกประมาณ 5 ล้านบาท